Диналъул вац-яцал, цоцай хириял,

Хиралъайги гьедин Аллагьасеги,

Гьабулеб г1амалалъ г1аданлъи т1ок1ал,

Г1адамазда гьоркьор иман камилал.

Каранзул рек1елъан х1ухьелги биччан

Х1айранал дуг1абаз умумул ккурал,

Кверал цереги ккун х1ел-х1елги ц1ик1к1ун,

Ц1об муъминзабазе гьарулел ругел

Ц1ик1к1арасул адаб иманалъ ккурал,

Кквейги нуж Аллагьас кир ругониги,

Как-диналъул фарзал мух1кан гьарулел,

Х1абиб вохараллъун кьейги ахират.

Хъизан-лъималазда лъагеги кьог1лъи,

Кьвагьулеб жоялъул раг1угеги сас,

Сабруги, г1акълуги, къадру-къиматги

Къадаралъе хъвайги, къисматлъун ккайги.

Унтаразе сахлъи, сахазе къуват,

Къварилъи ккаразе рек1ее сабру,

Санаца борцинч1еб, ч1аголъи хвеч1еб,

Херлъиялъ босич1еб гьайбатаб г1умру.

Цере квералги ккун гьарарал щинал

Дуг1аби Аллагьас къабул гьареги,

Цоцалъ мах1абат ккун берцин рук1ине

Илбис къезабулеб къуватги кьеги.